
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Министарства здравља, покренутом по притужби АА, из …, након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 7105/21] 



ИЗВЕШТАЈ  О СЛУЧАЈУ СА  ПРЕПОРУКАМА 


Заштитнику грађана је поднео притужбу АА, из …, на рад и поступање Републичког фонда за здравствено осигурање (у даљем тексту: РФЗО). Притужбом је наведено, а што произилази и из приложене документације, да је 30. септембра 2021. год. поднео писани захтев за рефундацију трошкова лечења, који је на писарници органа примљен и заведен под бр. 180-…/21. Такође је навео да РФЗО ни на који начин није одговорио на његов захтев већ се понаша као да његов захтев није ни добио.

I ИСПИТНИ ПОСТУПАК

Заштитник грађана је, испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију, донео закључак о покретању испитног поступка оцене законитости и правилности рада РФЗО.[footnoteRef:3]  [3:  Акт дел. бр. … од 26.9.2023. год. ] 

Предметним закључком је посебно затражено да РФЗО у року од 15 дана достави овом органу своје изјашњење о свим околностима у вези навода конкретне притужбе, као и да своје изјашњење поткрепи достављањем одговарајућих релевантних докумената.
РФЗО је својим актом[footnoteRef:4] обавестио Заштитника грађана да је увидом у матичну евиденцију осигураних лица РФЗО утврђено је да је притужилац осигурано лице филијале за град Београд те је информација о статусу захтева притужиоца затражена од Филијале, као надлежног првостепеног органа у управном поступку за решавање по захтевима осигураних лица за накнаду трошкова лечења. Пошто је Филијала доставила обавештење да у евиденцији примљених захтева нема запева који је примљен под тим бројем, те је информација затражена у писарници Дирекције Републичког фонда и утврђено је да је захтев под тим бројем без прилога евидентиран, да га је поднео пријатељ притужиоца и да је захтев кроз интерну доставну књигу дат другостепеном органу. Примерак захтева притужиоца је засигурно здружен са списима неког другог предмета и због чега није на њега благовремено одговорено. [4:  Акт бр. 30-…/2023-1од 10.10.2023. год. примљен и заведен под дел. бр. 26313 од 12.10.2023. год. ] 

С тим у вези потребно је да притужилац понови захтев Дирекцији Републичког фонда са позивом на број 180-…/21 и са документацијом потребном за утврђивање тачног чињеничног стања коју притужилац није поднео 30.09.2021. године. Одмах по добијању захтева са доказима РФЗО ће поступити у складу са чланом 166. став 1 . Закона о општем управном поступку и предметни захтев са доказима доставити надлежној Филијали ради издавања решења.
Такође, РФЗО је навео да се притужилац пре обраћања Заштитнику грађана није обраћао Републичком фонду ургенцијом за доношење решења, нити било којим правним средствима која су стављена на располагање странкама у вези са ћутањем органа јавне власти, јер није одлучено о његовом запеву.
Након детаљног сагледавања садржине примљеног изјашњења РФЗО, Заштитнику грађана су се појавиле додатне дилеме и нејасноће у вези са не/поступањем органа по захтеву притужиоца АА али и по начину како РФЗО планира да превазиђе проблем као и очекивања које има од Заштитника грађана, те је затражио додатне информације.[footnoteRef:5] [5:  Акт дел. бр. … од 17.10.2023. год.] 

При том је указано РФЗО да достављен акт не садржи информације о радњама које је РФЗО предузео, након што је дошао до сазнања да је „загубљен“ захтев притужиоца од 31.9.2021. год. а у циљу реконструкције предмета. Истовремено је наглашено да Заштитник грађана поступа искључиво у оквиру својих овлашћења а није пуномоћник нити заступник притужилаца, а што је РФЗО засигурно познато, те је крајње нејасано да ли се на основу навода РФЗО да је потребно да притужилац понови захтев Дирекцији… са позивом на број … може закључити да је РФЗО контактирао притужиоца или, евентуално, то очекује од Заштитника грађана. У духу добре сарадње у прилогу упућеног акта РФЗО је достављена и копија притужбе са захтевом који је притужилац предао на писарници РФЗО 30.9.2021. год.
РФЗО је, на упућени акт Заштитника грађана, одговорио[footnoteRef:6] да је притужилац данас обавештен телефоном и електронском поштом да понови захтев са позивом на број запева коју је поднео и потребном документацијом и да ће његовом захтеву бити одлучено без одлагања. Републички Фонд ће обавестити Заштитника благовремено по одлучивању о предметном захтеву од стране Филијале као првостепеног органа. [6:  Акт бр. 30-…/2023-4 од 14.11.2023. год. који је примљен и заведен под дел. бр. 31662 од 07.12.2023. год. ] 

Притужилац је поднеском од 21.12.2023. год.[footnoteRef:7] су га из РФЗЗ звали ме 13.11.2023. и замолили да поново достави документацију коју су загубили, а одмах затим му је и мејлом са адресе ББ достављен идентичан захтев. Копију мејла је доставио Заштитнику грађана у прилогу поднеска. Такође је навео да је сутрадан, 14.11.2023. год. однео комплетну документацију (оригинале докумената) и предао онако како су тражили у мејлу. Након две недеље, 28.11.2023. год. опет су га позвали телефоном и замолили да им ипак достави оригинал фискалног рачуна за који им објаснио да је због протока времена сасвим избледео, да поседујем његову фотокопију, али и оригинал готовинског рачуна који ми је са именом и презименом и његовим ЈМБГ издала клиника на којој је оперисан, што им је уредно већ доставио. Међутим, на инсистирање, 29.11.2023. год.  доставио је и оригинал. [7:  Примљени и заведени под дел. бр. 33173 и 33177 од 21.12.2023. год.] 

Том приликом разговарао је и са референтом али и помоћником директора у Немањиној, који нису били упознати са детаљима његове пријаве, него су мислили да је то пријава коју из неког разлога тек сада подноси. Како су му саопштили, они планирају да његову пријаву упуте у редовну процедуру као да се ништа у међувремену није догодило и као да више од две године нису одговарали на његов захтев, тако да је по сазнањима притужиоца његов захтев упућен лекарској комисији која ће да утврђује да ли постоје услови да му се трошкови рефундирају, тј, која ће тек сада да одговара на његов захтев занемарујући чињеницу да је прошло толико време, да су, како тврде, изгубили документацију, и да је Заштитник грађана покренуо поступак по свему овоме, као и да је одавно протекао законски рок дефинисан случајевима "ћутања администрације".

II ЧИЊЕНИЦЕ И ОКОЛНОСТИ ПРЕДМЕТА
 
На основу спроведеног поступка, сагледавањем садржине притужбе, примљеног изјашњења РФЗО, као и након извршеног увида у расположиву документацију, утврђене су чињенице релевантне за сачињавања овог извештаја:
· притужилац АА је 30.9.2021. год. поднео РФЗО писани захтев за рефундацију трошкова лечења, који је на писарници органа примљен и заведен под бр. 180-…/21. Орган није поступио нити обавестио притужиоца о разлозима непоступања по поднетом захтеву, до момента подношења притужбе Заштитнику грађана (12.9.2023. год.);
· Након што је Заштитник грађана, поступајући по примљеној притужби, покренуо поступак оцене правилности и законитости рада и поступања РФЗО је утврдио да захтев притужиоца примљен 30.9.2021. год. и заведен под бр. 180-…/21, да је кроз интерну доставну књигу достављен другостепеном органу, али да је засигурно здружен са списима неког другог предмета због чега није на њега благовремено одговорено, те је тако изгубљен;
· РФЗО је 13.11.2023. год. обавестио притужиоца да је потребно да понови захтев са потребном документацијом;
· Притужилац је у свему поступио по добијеним инструкцијама РФЗО и на писарници органа 14.11.2023. год. доставио копију захтева од 30.9.2021. год. и потребну документацију, као и по накнадном захтеву РФЗО доставио допуну 29.11.2023. год. након чега није добио информацију о даљем поступању РФЗО нити одговарајућу одлуку по поднетом захтеву.


III РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивање пропуста, Заштитник грађана руководио се одредбама Устава Републике Србије, [footnoteRef:8] Закона о здравственом осигурању,[footnoteRef:9] Закона о општем управном поступку,[footnoteRef:10] Уредбе о канцеларијском пословању[footnoteRef:11]  и Упутства о канцеларијском пословању органа државне управе.[footnoteRef:12] [8:  „Сл. гласник РС“, број 98/06.]  [9:  „Сл. гласник РС“, бр. 25/19, 92/23]  [10:  “Сл. гласник РС“, бр. 18/16, 95/18 - аутентично тумачење, 2/23 - УС]  [11:  „Сл. гласник РС“, бр. 21/20, 32/21, 14/23]  [12:  „Сл. гласник РС“ 20/22] 

Устав Републике Србије одређује да појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону (чл. 198.). 

Законом о здравственом осигурању прописано је да о правима утврђеним овим законом у првом степену решава филијала, а у другом степену Републички фонд, односно Покрајински фонд за подручје аутономне покрајине, ако овим законом није друкчије одређено (чл. 166.).
У поступку остваривања права утврђених овим законом примењују се одредбе закона којим се уређује општи управни поступак, ако овим законом није друкчије одређено (чл. 164.ст.2).

Закона о општем управном поступку, на чију сходну примену упућује Закон о здравственом осигурању, прописано је да је управни поступак скуп правила која државни органи и организације, органи и организације покрајинске аутономије и органи и организације јединица локалне самоуправе, установе, јавна предузећа, посебни органи преко којих се остварује регулаторна функција и правна и физичка лица којима су поверена јавна овлашћења примењују када поступају у управним стварима (члан 1). Управна ствар, у смислу овог закона, јесте појединачна ситуација у којој орган, непосредно примењујући законе, друге прописе и опште акте, правно или фактички утиче на положај странке тако што доноси управне акте, доноси гарантне акте, закључује управне уговоре, предузима управне радње и пружа јавне услуге.  Управна ствар је и свака друга ситуација која је законом одређена као управна ствар.(члан 2). Органи који поступају у управним стварима решавају на основу закона и других прописа (чл. 5. ст. 1.) и орган је дужан да омогући странци да што лакше заштити и оствари своја права и правне интересе, али не на штету права и правних интереса трећих лица, нити јавног интереса (чл. 7.).
Уредбом о канцеларијском пословању прописано је да се примењује на све имаоце јавних овлашћења кад врше поверене послове државне управе, као и на органе аутономних покрајина, општина, градова и града Београда у повереном делокругу.
Упутство о канцеларијском пословању органа државне управе прописује да ако се поједини предмети или делови списа појединог предмета изгубе, тако да се ни после свестраног тражења не могу пронаћи или се униште или тако оштете да су неупотребљиви, покреће се поступак за обнављање. Поступак се покреће на захтев странке, заинтересованог органа или по службеној дужности. Обнављање предмета врши се на основу преписа или фотокопија несталих, оштећених или уништених списа који се прибављају од имаоца потребних списа. По потреби, за обнављање предмета служе и сагласне изјаве странака и њихових заступника односно пуномоћника, сведока и вештака. Кад о појединим радњама нема података, а изјаве наведених лица нису сагласне, те радње ће се поновити уколико није донето првостепено решење. О несталом, оштећеном или уништеном предмету или његовим деловима овлашћена службена лица припремају извештај, а руководилац органа у чијој је надлежности предмет, решењем налаже његово обнављање (VI тач. 55.).



IV УТВРЂЕНИ  ПРОПУСТИ

Сагледавајући наводе примљене притужбе, прибављена изјашњења РФЗО, расположиву документацију, као и релевантне правне прописе, Заштитник грађана је уочио одређене пропусте у раду и поступању одн. непоступању РФЗО у конкретном случају које се огледају најпре у непоступању по захтеву притужиоца АА од 30.9.2021. год., а потом, када је орган спознао да је захтев загубљен, није покренуо поступак за обнављање списа предмета.
Заштитник грађана је утврдио као неспорно да притужилац поднео захтев за рефундацију трошкова лечења, у коме наводи да прилаже фотокопију документације. РФЗО је својим штамбиљем потврдио пријем предметног захтева 30.9.2021. год. на основу кога је формиран предмет под бројем 180-…/21. Међутим, РФЗО пуне две године није поступио по захтеву притужиоца АА.
Након што је Заштитник грађана 26.9.2023. год. покренуо испитни поступак и затражио информације о не/поступању органа по поднетом захтеву, контролисани орган је своје непоступање правдао да је примерак захтева притужиоца засигурно здружен са списима неког другог предмета и због чега није на њега благовремено одговорено, уз навођење да је евидентиран пријем захтева евидентиран без прилога, да га је поднео пријатељ, као и да је захтев кроз интерну доставну књигу дат другостепеном органу. Међутим, РФЗО је навео да је потребно да притужилац понови захтев Дирекцији РФЗО са позивом на број 180-…/21 са документацијом коју није поднео 30.9.2021. год. без достављања информација да ли је орган, након што је дошао до спознаје да је предмет загубљен, предузео одређене радње у циљу реконструкције предмета. Ни на накнадни захтев Заштитника грађана да достави додатне информације с обзиром да достављен акт не садржи информације о радњама које је РФЗО предузео, након што је дошао до сазнања да је „загубљен“ захтев притужиоца од 31.9.2021. год. а у циљу реконструкције предмета, РФЗО није препознао своју обавезу покретања поступак за обнављање које укључују и доношење решења којим се налаже његово обнављање, већ и даље наводи да је притужиоца обавестио да је потребно да понови захтев са позивом на број захтева који је поднео 31.9.2021. год.

Недопустиво је да РФЗО, као орган јавне власти, пошто је утврдио да је „загубио“ списе предмета 180-…/21, који је формиран ради одлучивања по захтеву притужиоца, није предузео радње које је био у обавези да предузме. Орган је требао да одмах, по сазнању да је изгубио списе предмета, по службеној дужности  покрене поступак за обнављање (реконструкцију). РФЗО је морао да обезбеди да службена лица припреме извештај, а руководилац органа у чијој је надлежности предмет, решењем наложи обнављање изгубљеног предмета. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.
С обзиром да се обнављање предмета врши се на основу преписа или фотокопија несталих, оштећених или уништених списа који се прибављају од имаоца потребних списа, а у конкретном случају то је притужилац, орган је био у обавези да одмах по сазнању да су списи предмета изгубљени, односно пошто га је Заштитник грађана обавестио да је по притужби АА покренут испитни поступак, да самоиницијативно контактира притужиоца и замоли да му достави копију захтева, документације и тако прибави фотокопије несталих списа. Међутим, орган не само да није препознао своју обавезу и није контактирао притужиоца, већ је Заштитника грађана обавестио да је потребно да притужилац понови захтев, вероватно очекујући да ће Заштитник грађана преузети обавезе РФЗО и уместо њега обавестити. Такође, ни пошто је Заштитник грађана накнадно указао РФЗО да достављено изјашњење не садржи информације о радњама које је РФЗО предузео у циљу реконструкције предмета, и тако му индиректно сугерисао да је потребно да покрене поступак за реконструкцију (обнову) списа изгубљеног предмета, РФЗО није показао спремност да отклони своје грешке на најбржи могући начин, него тек након два месеца контактира подносиоца захтева/притужиоца и, без „пола речи“ извињења што су изгубили његов захтев, обавештава га да је потребно да понови захтев.
Начела добре управе указују да у случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин, и грађане обавестити о праву на одговарајуће правно средство и на притужбу због пропуста. 

***

Након спроведеног испитног поступка, а на основу свега изнетог, уважавајући стандарде домаћег и међународног права, чињенице и доказе, Заштитник  грађана налази да су у раду и поступању контролисаног органа начињени пропусти који се огледају у незаконитом поступању, и то:

РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ, након што је дошао до сазнања да су изгубљени списи предмета формираног по захтеву притужиоца АА, није предузело мере и активности које је сагласно прописима којима је уређено канцеларијско пословање органа државне управе, било у обавези да предузме, а у циљу отклањања начињених пропуста.
Утврђеним пропустима у раду Републичког фонда за здравствено осигурање прекршило законске обавезе и повредило право на поштовање закона као и принципе добре управе, а на штету права притужиоца АА.


V УПУЋЕНЕ ПРЕПОРУКЕ

На основу утврђених недостатака у раду, Заштитник грађана препоручује Републичком фонду за здравствено осигурање следеће:

I 	РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ ће одмах, без одлагања обезбедити да, у складу са правилима канцеларијског пословања, службена лица тог органа припреме извештај, а руководилац органа у чијој је надлежности предмет, решењем налажи обнављање - реконструкцију изгубљеног предмета 180-…/21.

II	РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ ће, након извршене обнове (реконструкције) предмета 180-/21 ургентно одлучити о основаности захтева АА од 30.9.2021. год. и одлуку доставити притужиоцу уз извињење за начињене пропусте.

III	РЕПУБЛИЧКИ ФОНД ЗА ЗДРАВСТВЕНО ОСИГУРАЊЕ упознаће  своје организационе јединице - филијале, као и Покрајински фонд са садржином препоруке како би се спречило исто или слично незаконито поступање у будућности.

Републички фонд за здравствено осигурање ће у року од 60 дана обавестити Заштитника грађана о поступању по препорукама уз достављање релевантне документације и других доказа на основу којих се са сигурношћу може утврдити да је по препорукама поступљено.
	

ЗАМЕНИК ЗАШТИТНИКА ГРАЂАНА

	
Слободан Томић

